**ПОЈЕДНОСТАВЉЕЊЕ ПОСТУПКА ИЗДАВАЊЕ ЛИЦЕНЦЕ ЛЕКАРА**

|  |  |
| --- | --- |
| **Назив административног поступка** | **Издавање лиценце Лекара** |
| **Шифра поступка** | 04.05.0002 |
| **Регулаторно тело**  **(надлежно за спровођење препоруке)** | Министарство здравља  Лекарска комора |
| **Правни оквир којим је уређен административни поступак** | * Закон о здравственој заштити („Службени гласник РС” број 25/19) * Закон о коморама здравствених радника („Службени гласник РС“ бр. 107/05, 99/2010, 70/17-УС) * Правилник о ближим условима за издавање, обнављање или одузимање лиценце члановима комора здравствених радника („Службени гласник РС” бр.119/07, 23/09-, 40/10, 102/15) * Статут Лекарске коморе Србије („Службени гласник РС” бр.111/06, 68/08, 14/10, 36/11 Одлука УС, 43/11, 22/12 и 70/17 - одлука УС) |
| **Прописи које треба променити/донети/укинутида би се спровеле препоруке** | 1. Закон о коморама здравствених радника („Службени гласник РС” бр. 107/05, 99/10, 70/17-УС) 2. Доношење новог Правилника којим се прописују ближи услови и начин издавања, обнављања и одузимања лиценце, полагања лиценцног испита, као и други услови потребни за издавање, обнављање и одузимање лиценце 3. Статут Лекарске коморе Србије („Службени гласник РС” бр.111/06, 68/08, 14/2010, 36/11 Одлука УС, 43/11, 22/12 и 70/17 - одлука УС) |
| **Рок за спровођење препорука** | Други квартал 2021. године |
| 1. **КРАТАК ОПИС ПРОБЛЕМА** | |
| Поступак ствара административно оптерећење и трошкове подносиоцима захтева, на шта указујене потребно бројна документација, коју странка подноси, уз непоштовање обавезе прибављања података које издају други јавни органи, по службеној дужности. Сходно томе, нарушено је једно од начела управног поступка - начело делотворности и економичности, по коме се поступак води уз што мање трошкова по странку. Подносиоци захтев подносе на обрасцу припремљеном од стране надлежног органа, али који не садржи све потребне информације потребне подносиоцу за припрему захтева и документације која се уз захтев подноси. Такође, подносиоцима захтева није омогућено подношење захтева и/или издавање акта електронским путем.  Именик чланова који је објављен на интернет страници коморе не садржи све потребне информације, те га је потребно унапредити. | |
| 1. **САЖЕТАК ПРЕПОРУКА** | |
| |  |  |  |  | | --- | --- | --- | --- | | **ПРЕПОРУКА** | **ПОТРЕБНА ИЗМЕНА/УКИДАЊЕ/ДОНОШЕЊЕ ПРОПИСА** | | **УКОЛИКО ЈЕ ОДГОВОР ДА, КОЈИХ** | | **Да** | **Не** | | **Прибављање података по службеној дужности** | Х |  | 2 | | **Утврђивање правног основа и потребне документације** |  | | | | *Прописивањеначина утврђивања испуњености услова и документације, која се доставља* | Х |  | 2 | | **Казнене одредбе** |  | | | | *Повећање новчане казне* | Х |  | 1 | | **Образац административног захтева** |  | | | | *Унапређење обрасца захтева* | Х |  | 2 | | **Подношење захтева** |  |  |  | | *Електронско подношење захтева и издавања акта* |  | Х |  | | **Евиденције** |  |  |  | | *Објављивање и ажурирање постојеће евиденције* | Х |  | 3 | | |
|  | |
| 1. **ОБРАЗЛОЖЕЊЕ** | |
| * 1. **Прибављање података по службеној дужности**   Предлаже се елиминација подношења следећих докумената од стране подносиоца захтева, јер je надлежни орган дужан да, у складу са члановима 9. и 103. ЗОУП-а ("Службени гласник РС", број 18 од 1. марта 2016.), Законом о електронском документу, електронској идентификацији и услугама од поверења у електронском пословању ("Службени гласник РС", број 94 од 19. октобра 2017.) и Уредбом о прибављању и уступању података о чињеницама о којима се води службена евиденција ("Службени гласник РС", број 56 од 7. јуна 2017), по службеној дужности прибави потребне податке од надлежног органа – „власника“ потребних података:  **Документ 2: Уверење о положеном стручном испиту** **или Потврда о положеном стручном испиту**  Наведен документ се од подносиоца захтева потражује као доказ о стручној оспособљености подносиоца захтева и то за чланове који аплицирају након полагања стручног испита.  Предлаже се прибављање података по службеној дужности од Министарства здравља као издаваоца документа, које је могуће спровести на један од следећих начина, зависно од тренутне доступности потребних података:   1. Путем Информационог система за размену података из регистара преко Сервисне магистрале органа; 2. Прибављањем података упитом ка регистру и уписивањем у софтверско решење органа који води поступак преко Сервисне магистрале органа.   Изузетно, орган може на захтев прибавити скуп података из регистра и уписати их у сопствено софтверско решење.  Уколико не постоје технички предуслови за размену података на начин описан у тачкама 1) и 2), орган, који спроводи поступак, у обавези је да примењује ЗОУП и податке потребне за одлучивање прибави директно од органа, надлежног за вођење службене евиденције, било конвенционалном директном комуникацијом било електронским путем. Уколико одређена службена евиденција није доступна преко сервисне магистрале органа, најбрже и најбезбедније орган може прибавити податке из такве евиденције коришћењем тзв. сервиса 15 еЗУП-а (платформа за кореспонденцију између органа), како би се избегла коресподенција и прибављање података преко мејла, који је значајно мање безбедно средство од наведеног сервиса, али до приступања наведеном сервису, орган може да прибави тражене податке и путем мејла.  Како би се ово омогућило, потребно је од подносиоца захтева затражити следеће неопходне информације: ЈМБГ и Број и датум издавања Уверења односно Потврде о положеном стручном испиту.  Комора ће вршити размену података са Министарством здравља преко „FTP-A“ ( file transfer protocol-a) или „VPM-A“ (виртуелне приватне мреже).  **За примену ове препоруке, потребно доношење новог Правилника којим се прописују ближи услови и начин издавања, обнављања и одузимања лиценце, полагања лиценцног испита, као и други услови потребни за издавање, обнављање и одузимање лиценце.**  Пре измене прописа, орган ће без одлагања приступити примени ЗОУП-а и размени података по службеној дужности, након што надлежно министарство обезбеди потребне податке.  **РАДНА ГРУПА ЈЕ САГЛАСНА СА ПРЕПОРУКОМ.**   * **Докумет 4: Решење о пензионисању**   Наведен документ се потражује од подносиоца захтева као доказ да је подносилац захтева остварио право на старосну пензију.  Предлаже се прибављање података од стране Фонда за пензијско и инвалидског осигурање, по службеној дужности које је могуће спровести на један од следећих начина, зависно од тренутне доступности потребних података:  1. Путем Информационог система за размену података из регистара преко Сервисне магистрале органа;  2. Прибављањем података упитом ка регистру и уписивањем у софтверско решење органа који води поступак преко Сервисне магистрале органа.  Изузетно, орган може на захтев прибавити скуп података из регистра и уписати их у сопствено софтверско решење.  Уколико не постоје технички предуслови за размену података на начин описан у тачкама 1) и 2), орган, који спроводи поступак, у обавези је да примењује ЗОУП и податке потребне за одлучивање прибави директно од органа, надлежног за вођење службене евиденције, било конвенционалном директном комуникацијом или електронским путем.  Како би се ово омогућило, у обрасцу захтева је потребно затражити од подносиоца неопходне информације (име и презиме, ЈМБГ).  **За примену ове препоруке, потребно доношење новог Правилника којим се прописују ближи услови и начин издавања, обнављања и одузимања лиценце, полагања лиценцног испита, као и други услови потребни за издавање, обнављање и одузимање лиценце.**  Пре измене прописа, орган ће без одлагања приступити примени ЗОУП-а и размени података по службеној дужности.  **РАДНА ГРУПА ЈЕ САГЛАСНА СА ПРЕПОРУКОМ.**   * 1. **Утврђивање правног основа и потребне документације**   ***Прописивање начина утврђивања испуњености услова и документације, која се доставља***  Како би се обезбедила потпуна правна сигурност странака у поступку, прецизнијег и јаснијег поступка, као и лакшег и транспарентнијег поступања предлаже се детаљније прописивање поступка издавања лиценце за лекаре и то прописивањем документације, која се доставља приликом подношења захтева.  Потребно је подзаконским актом прописатида надлежни орган прибавља по службеној дужности:   * податке у погледу положеног стручног испита подносиоца захтева; * податке о упису у именик надлежне коморе. * податке из казнене евиденције, да ли је лице кажњавано и осуђивано за кривична дела које га чини недостојним за обављање здравствене делатности, односно да није правоснажном судском одлуком осуђен на казну затвора због тешког кривичног дела против здравља људи.   Такође, подзаконским актом потребно је прецизирати да се уз захтев подноси искључиво следећа документација:   1. оверена фотокопија уверења или дипломе из научне области медицинске науке на студијама другог степена (дипломске академске студије – мастер, мастер струковне студије, специјалистичке академске студије, специјалистичке струковне студије), односно на студијама првог степена (основне струковне и основне академске студије у трајању од најмање три године), више школе и школе за средњи и стручни кадар, ако је нису доставили приликом уписа у Именик; 2. оверена фотокопија нострификоване дипломе високе, више или средње стручне спреме здравствене струке, стечене у иностранству; 3. оверена фотокопија уверења о положеном стручном испиту или потврде о положено стручном исптиу; 4. оверена фотокопија уверења о стеченом наставно-научном звању, односно називу примаријуса; 5. оверена фотокопија уверења или дипломе о положеном специјалистичком испиту односно стеченом звању,за чланове који су завршили и стекли наведено звање а нису поднели приликом уписа у Именик коморе; 6. решење о пензионисању; 7. Уверење о општој здравственој способности за кориснике старосне пензије; 8. фотокопија доказа о уплати надокнаде.   У складу са препоруком 3.1, потребно је прописати да подносилац није у обавези да достави документа под р.бр. 3 и 6, уколико обезбеди сагласност да орган прибави потребне податке по службеној дужности.  **За примену ове препоруке, потребно доношење новог Правилника којим се прописују ближи услови и начин издавања, обнављања и одузимања лиценце, полагања лиценцног испита, као и други услови потребни за издавање, обнављање и одузимање лиценце, односно привремене лиценце.**  **РАДНА ГРУПА ЈЕ САГЛАСНА СА ПРЕПОРУКОМ**   * 1. **Казнене одредбе -** Повећање новчане казне   У процесу оптимизације административних поступака у надлежности Министарства здравља које спроводи између осталог поступке утврђивања испуњености прописаних услова за почетак рада и обављање здравствене делатности (приватна својина, приватна пракса) прихваћене су препоруке да се од подносиоца захтева не тражи да достави одговарајућу Лиценцу приликом издавања услова. Наиме, Министарство здравља ће по службеној дужности проверавати да ли подносилац захтева поседују одговарајућу важећу лиценцу увидом у евиденције које воде надлежне коморе. Имајући у виду да је обављање здравствене делатности област  од великог значаја за  аспекта заштите здравља људи, Министарство здравља је указало на потребу да се пооштре санкције у случају издавања лиценце супротно закону.  Тренутним одредбама Закона о коморама здравствених радника предвиђа се одговорност како коморе тако и одговорних лица у комори у случају издавања, обнове лиценце супротно закону, и то новчану казна у распону од 20.000 – 50.000 динара за одговорно лице и 300.000 – 1.000.000 динара за саму комору.  Имајући у виду значај ових поступака из аспекта заштите и здравља људи, предлажемо да се је предвиђене казне пооштре, у оквиру ограничења датих Законом о прекршајима, на следећи начин:  -   новчана казна за одговорно лице у комори да буде у распону од 80.000 – 150.000 динара;  -   новчана казна за комору да буде у распону од 500.000 – 1.5000.000 динара.  **За примену ове препоруке потребна је измена Закона о коморама здравствених радника(„Сл. гласник РС“ бр. 107/2005, 99/2010, 70/2017-УС).**  **РАДНА ГРУПА ЈЕ САГЛАСНА СА ПРЕПОРУКОМ**   * 1. **Образац административног захтева**   ***Унапређење обрасца захтева***  Захтев се подноси на обрасцу припремљеном од стране надлежног органа, али који не садржи све потребне информације потребне подносиоцу за припрему захтева и документацији која се уз захтев подноси.  Захтев се подноси на обрасцу припремљеном од стране надлежног органа, али који не садржи све потребне информације потребне подносиоцу за припрему захтева и документацији која се уз захтев подноси. Захтев се подноси лично.  Предлаже се унапређење стандардизованог обрасца за подношење захтева који ће олакшати учешће странкама у поступку, а који ће садржати потребне информације о документацији потребној у поступку, форми докумената, издаваоцима и специфичностима у вези докумената, као и информације потребне за прибављање података по службеној дужности и то: (ЈМБГ и Број и датум решења о положеном стручном испиту ради прибављања податка о положеном стручном испиту, ЈМБГ ради утврђивања чињенице да је лице остварило право на старосну пензију).  У обрасцу захтева треба да стоји и писана информација о прописаном року за решавање предмета, као и финансијским издацима (назив издатка, износ, сврха уплате, назив и адреса примаоца, број рачуна, модел и позив на број).  Предлаже се омогућавање електронског попуњавања обрасца захтева, као и његово постављање на званичну веб презентацију надлежног органа.  **За примену ове препоруке, потребно доношење новог Правилника којим се прописују ближи услови и начин издавања, обнављања и одузимања лиценце, полагања лиценцног испита, као и други услови потребни за издавање, обнављање и одузимање лиценце.**  **РАДНА ГРУПА ЈЕ САГЛАСНА СА ПРЕПОРУКОМ**   * 1. **Електронско подношење захтева и издавање акта**   Поступак подразумева подношење захтева надлежном органу и достављање акта подносиоцу захтева поштом или лично. Још увек није успостављена пуна електронска управа, нити поједини сегменти електронске комуникације.  Законом о општем управном поступку („Сл.гласник“РС. бр. 18/2016), чл. 56, предвиђено је електронско општење између органа и странака, а чланом 39. Закона о електронској управи ("Службени гласник РС", број 27/2018), који ће се примењивати од октобра 2019. године, уведена је обавеза органа да омогући пријем електронског поднеска преко Портала еУправа, другог електронског јединственог управног места или другим путем, у складу са законом којим се уређује електронски документ и услуге од поверења у електронском пословању. Члан 40. Закона о електронској управи обавезује орган да уверење, одлуку, решење, закључак, други електронски документ и/или податак из оквира своје надлежности достави кориснику електронским путем, а у папирном облику искључиво на захтев корисника.  У циљу увођења савремених начина административног поступања, ефикаснијег и једноставнијег обављања послова, смањења папирологије и лакше комуникације, предлаже се да се, до успостављања пуне функције електронског поступања преко портала еУправе, омогући подношењe захтева и достављање акта надлежног органа подносиоцу захтева електронским путем, преко званичног налога електронске поште надлежног органа. Захтев подносиоца са пратећом документацијом и акт надлежног органа морају бити потписани квалификованим електронским сертификатом.  Електронско подношење захтева и достављање акта надлежног органа подносиоцу захтева ће омогућити уштеде у погледу времена и трошкова.  **За примену ове препоруке, није потребна измена прописа.**  **РАДНА ГРУПА ЈЕ НАЧЕЛНО САГЛАСНА СА ПРЕПОРУКОМ АЛИ ЈЕ ПОТРЕБНА САГЛАСНОСТ РУКОВОДИОЦА.**   * 1. **Евиденције**   **Објављивање и ажурирање постојеће евиденције**  Надлежни орган води евиденцију чланова која је објављена на интернет страници Лекарске коморе. Објављена евиденција садржи информације о члановима, идентификационим бројевима уписа у именик, броју и датуму издавања лиценце и специјализацији члана. Претрагом објављене евиденције може се утврдити да евиденција садржи углавном податке о члановима који поседују лиценцу.  Предлаже се да се пропише обавеза Коморе да све податке из именика издатих, обновљених и одузетих лиценци чланова Коморе учини јавно доступним на званичној интернет страници коморе, осим података чије објављивање није у складу са Законом о заштити података о личности. Такође, предлаже се прописивање обавезе Лекарске коморе да, у року од 2 радна дана од издавања, обнове или одузимања лиценце, објави податке о издавању, обнови или одузимању лиценце на званичној интернет страници Коморе.  Ова препорука ће омогућити другим органима олакшано прибављање података по службеној дужности, али и транспарентност података о члановима Лекарске коморе који поседују лиценцу или им је лиценца одузета, за ширу јавност.  **За примену ове препоруке, потребно је изменити и допунити Статут Лекарске коморе Србије („Службени гласник РС“ бр. 111/2006, 68/2008, 14/2010, 36/2011 Одлука УС, 43/2011, 22/2012 и 70/2017 - одлука УС).**  **РАДНА ГРУПА ЈЕ САГЛАСНА СА ПРЕПОРУКОМ.** | |
| 1. **САДРЖАЈ ПРЕПОРУКЕ СА НАЦРТОМ ПРОПИСА ЧИЈА СЕ ИЗМЕНА ПРЕДЛАЖЕ (уколико се предлаже измена прописа)** | |
| **Нацрт**  **Нацрт Закона о изменама и допунама Закона о коморама здравствених радника**  У члану 51. Закона о коморама здравствених радника у ставу 1. тачка 5) брише се.  Досадашња тачка 6) постаје тачка 5).  После става 1. додаје се нови став 2. који гласи:  „Новчаном казном од 500.000 до 1.500.000 динара казниће се за прекршај комора ако члану коморе изда, обнови или одузме лиценцу супротно закону (члан 9);“  После досадашњег става 2. који постаје став 3. Додаје се став 4. који гласи:  „За прекршај из става 2. овог члана казниће се и одговорно лице у комори новчаном казном од 80.000 до 150.000 динара.“  Члан 2.  Овај закон ступа на снагу осмог дана од дана објављивања у „Службеном гласнику Републике Србије”.  **Напомена:** У наставку се налази Нацрт одредби које се односе на издавање лиценце, а које треба да буду саставни део новог Правилника о ближим условима за издавање, обнављање или одузимање лиценце члановима комора здравствених радника и полагања лиценцног испита**.**  **Нацрт**  **Правилника о ближим условима за издавање, обнављање или одузимање лиценце члановима комора здравствених радника и полагања лиценцног испита**  Члан X.  **I. УВОДНА ОДРЕДБА**   Члан 1.  Овим правилником утврђују се ближи услови за издавање, обнављање или одузимање одобрења за самостални рад (у даљем тексту: лиценца) члановима комора здравствених радника, поступак и начин издавања, обнављања или одузимања лиценце, образац и садржај издате, обновљене или одузете лиценце, као и друге услове потребне за издавање, обнављање или одузимање лиценце.  Издавање, обнављање и одузимање лиценце јесте поступак који спроводи надлежна комора ради утврђивања стручне оспособљености здравствених радника за самостални рад.  Лиценца је јавна исправа којом се доказује стручна оспособљеност здравственог радника за самостално обављање здравствене делатности у Републици Србији.  О издатој, обновљеној или одузетој лиценци решење доноси директор надлежне коморе.  Лиценца се издаје на период од седам година.  **II. ПОСТУПАК ИЗДАВАЊА ЛИЦЕНЦЕ**  Члан 2.  Комора издаје лиценцу здравственом раднику члану Коморе (у даљем тексту: здравствени радник) који је положио стручни испит.  Члан 3.  Здравствени радник подноси захтев за издавање лиценце надлежној комориу зависности од делатности којом ће се здравствени радник бавити.  Захтев из става 1. овог члана, који је одштампан уз овај правилник и чни његов саставни део, подноси се надлежној комори преко огранка коморе.  Члан 4.  Уз захтев из члана 3. овог правилника здравствени радник доставља следећу документацију:   1. решење о упису у именик надлежне коморе; 2. оверена копија уверења о положеном стручном испиту или потврде о положеном стручном испиту; 3. решење о пензионисању; 4. оверену фотокопију уверења или дипломе из научне области медицинске науке на студијама другог степена (дипломске академске студије – мастер, мастер струковне студије, специјалистичке академске студије, специјалистичке струковне студије), односно на студијама првог степена (основне струковне и основне академске студије у трајању од најмање три године), више школе и школе за средњи и стручни кадар**;** 5. оверену фотокопију уверења о положеном стручном испиту; 6. нострификовану диплому високе, више или средње стручне спреме здравствене струке стечене у иностранству; 7. уверење о општој здравственој способности за кориснике старосне пензије; 8. фотокопију доказа о уплати накнаде.   Комора по службеној дужности прибавља податке из службених евиденција и подносилац захтева није у обавези да достави документа из става 1. тач.1), 2) и 3) овог члана, изузев ако подносилац захтева изричито изјави да ће те податке прибавити сам.  Здравствени радник који је стекао наставно-научно звање, односно назив примаријус, доставља оверене фотокопије уверења о стеченом звању, односно називу.  Здравствени радник који је као доказ поднео оверену фотокопију уверења уместо оверену фотокопију дипломе тамо где се то као доказ тражи, дужан је да након издавања дипломе као доказ поднесе оверену фотокопију дипломе.  Доказ да правноснажном судском одлуком здравствени радник није осуђен за кривично дело које га чини недостојним за обављање здравствене делатности, односно да правноснажном судском одлуком није осуђен на казну затвора због тешког кривичног дела против здравља људи, надлежна комора прибавља од надлежног органа по службеној дужности.  Члан 5.  Здравствени радник који обавља специјалистичку делатност, поред докумената из члана 4. овог правилника, уз захтев за издавање лиценце доставља и следећу документацију:   1. оверену фотокопију дипломе о положеном специјалистичком испиту, односно нострификовану диплому о положеном специјалистичком испиту стечену у иностранству; 2. оверену фотокопију дипломе о положеном испиту из уже специјалности, односно нострификовану диплому о положеном испиту из уже специјалности стечену у иностранству.   Члан 6.  Уколико здравствени радник у оквиру рока важења лиценце стекне стручни назив примаријус или наставно-научно звање дужан је да о томе обавести надлежну комору.  У случају да наступе околности из става 1. овога члана, здравственом раднику се издаје нова лиценца са истим лиценцним бројем и периодом важења.  Уколико здравствени радник у оквиру рока важења лиценце положи специјалистички или испит из уже специјалности дужан је да о томе обавести надлежну комору.  У случају да наступе околности из става 3. овога члана, здравственом раднику се издаје нова лиценца са истим периодом важења.   Члан 7.  Здравствени радник страни држављанин који на територији Републике Србије привремено обавља здравствену делатност (пословно-техничка сарадња, стручно консултантске услуге), надлежној комори подноси доказ о чланству у комори, односно сталешком удружењу као и важећу лиценцу земље у којој обавља здравствену делатност.  **III. ПОСТУПАК ОБНАВЉАЊА ЛИЦЕНЦЕ**  Члан 8.  Здравственом раднику може се обновити лиценца ако је у периоду важења лиценце, у поступку континуиране медицинске едукације стекао 140 бодова кроз садржај акредитованих програма континуиране едукације, везано за професионалну делатност коју обавља, а за коју се издаје, односно обнавља лиценца.  Изузетно од става 1. овог члана, приликом утврђивања укупног броја бодова потребних за обнављање лиценце, сматра се да је здравствени радник који подноси захтев за обнављање лиценце коју је стекао пре 1. јануара 2010. године, у периоду од добијања лиценце до 31. децембра 2009. године стекао довољан број бодова за обнављање лиценце, независно од броја стварно стечених бодова.  Број сакупљених бодова у једној години трајања лиценце не може бити мањи од десет.  Укупан број од 140 бодова мора бити скупљен из више различитих програма континуиране едукације.  Члан 9.  Здравствени радник ради обнављања лиценце подноси захтев огранку надлежне коморе 60 дана пре истека рока на који је лиценца издата.  Уз захтев из става 1. овог члана, који је одштмпан уз овај Правилик и чини његов саставни део, здравствени радник доставља и:   1. доказ да је у периоду важности лиценце стекао потребан број бодова из члана 8. овог правилника**,**а који надлежна комора може да утврди и на основу података из електронске базе; 2. потврду издату од стране здравствене установе, односно приватне праксе, да је најмање 50 % од дана издавања лиценце радио у области здравствене делатности за коју има лиценцу.   Члан 10.  Ако здравствени радник по истеку лиценцне године није стекао минимум 10 бодова, дужан је да поднесе захтев за полагање лиценцног испита надлежној комори у року од 60 дана пре истека лиценцне године.  Ако здравствени радник по истеку лиценцног периода од седам година није стекао укупно 140 бодова, дужан је да поднесе захтев за полагање лиценцног испита надлежној комори у року од 60 дана пре истека лиценцног периода.  Комисију за полагање лиценцног испита образује директор надлежне коморе. Комисија је састављена је од три члана од којих је један члан из Министарства здравља. Чланови Комисије морају имати најмање исти степен стручне спреме као и кандидат који полаже лиценцни испит.   Члан 11.  У поступку одлучивања о захтеву за обнављање лиценце надлежна комора је дужна да по службеној дужности утврди да није наступио неки од разлога за одузимање лиценце утврђених чланом 185. Закона о здравственој заштити.  Члан 12.  Ако здравственом раднику за испуњење услова утврђених у члану 9. став 2. тачка 1) овог правилника недостају бодови дужан је да полаже испит пред надлежном комисијом коморе.  Члан 13.  Незапослени здравствени радник није у обавези да сакупља бодове за континуирану едукацију.  Здравственом раднику коме је у складу са прописима који уређују област рада утврђено мировање радног односа, породиљско одсуство и одсуство са рада ради неге детета, одсуство са рада ради посебне неге детета или привремена спреченост за рад у периоду:   1. до два месеца у току лиценцне године, у поступку обнове лиценце дужан је да испуни услове из члана 8. овог правилника; 2. до шест месеци у току лиценцне године, период важења лиценце остаје непромењен, а у поступку обнављања лиценце потребно је да у тој лиценцној години стекне најмање десет бодова у поступку континуиране едукације; 3. дужем од шест месеци у току лиценцне године, односно једне или више лиценцних година период важења лиценце остаје непромењен, а у поступку обнављања лиценце сматра се да је у тој лиценцној години, односно тим лиценцним годинама стекао довољан бро бодова за обнављање лиценце, независно од стварно стечених бодова у наведеном периоду.   Здравствени радник подноси доказ комори о наступању услова из ст. 1. и 2. овог члана.  Доказ о незапослености, односно привременој спречености за рад Kомора прибавља по службеној дужности.  Члан X.  Овај правилник ступа на снагу осмог дана од дана објављивања у „Службеном гласнику Републике Србије”.  **Нацрт**  **Одлука о изменама и допунама Статута Лекарске коморе**  Члан 1.  У члану 78. Статута Лекарске коморе Србије („Службени гласник РС“ бр. 111/2006, 68/2008, 14/2010, 36/2011 Одлука УС, 43/2011, 22/2012 и 70/2017 - одлука УС) после става 3. додају се нови ст. 4. и 5. који гласе:  „Сви подаци из именика чланова коморе, укључујући и податке о издатим, обновљеним и одузетим лиценцама су јавно доступни на званичној интернет страници коморе, осим података чије објављивање није у складу са законом о заштити података о личности.  Податке из става 4. овог члана, комора објављују на својој званичној интернет страници у року од 2 радна дана од издавања решења за упис, односно измену података у именик коморе.“  Члан 2.  Овај одлука ступа на снагу даном објављивања у „Службеном гласнику Републике Србије”. | |
| 1. **ПРЕГЛЕД ОДРЕДБИ ПРОПИСА ЧИЈА СЕ ИЗМЕНА ПРЕДЛАЖЕ** | |
| **Преглед одредби Закона о изменама и допунама Закона о коморама здравствених радника које се мењају**  **Члан 51.**  Новчаном казном од 300.000 до 1.000.000 динара казниће се за прекршај комора ако:  1) не изврши упис здравственог радника који испуњава услове прописане законом за упис у именик чланова коморе, односно ако изврши упис здравственог радника који не испуњава законом прописане услове у именик чланова коморе (члан 7. став 1. тачка 2);  2) на захтев члана коморе или другог овлашћеног правног или физичког лица не изда извод из именика који комора води, уверење или потврду о чињеницама о којима води евиденцију (члан 7. став 1. тачка 7);  3) члану коморе који има лиценцу не изда легитимацију (члан 7. став 1. тачка 10);  4) члану коморе који има лиценцу не изда идентификациони број (члан 7. став 1. тачка 11);  ~~5) члану коморе изда, обнови или одузме лиценцу супротно закону (члан 9);~~  6) не води законом прописане именике коморе, односно ако не изврши упис података у именик коморе који води, односно ако изврши упис у именик супротно одредбама закона (чл. 10, 11. и 12).  НОВЧАНОМ КАЗНОМ ОД 500.000 ДО 1.500.000 ДИНАРА КАЗНИЋЕ СЕ ЗА ПРЕКРШАЈ КОМОРА АКОЧЛАНУ КОМОРЕ ИЗДА, ОБНОВИ ИЛИ ОДУЗМЕ ЛИЦЕНЦУ СУПРОТНО ЗАКОНУ (ЧЛАН 9);  За прекршај из става 1. овог члана казниће се и одговорно лице у комори новчаном казном од 20.000 до 50.000 динара.  ЗА ПРЕКРШАЈ ИЗ СТАВА 2. ОВОГ ЧЛАНА КАЗНИЋЕ СЕ И ОДГОВОРНО ЛИЦЕ У КОМОРИ НОВЧАНОМ КАЗНОМ ОД 80.000 ДО 150.000 ДИНАРА.  **Преглед одредби статута Лекарске коморе које се допуњују**  Члан 78.  Уз евиденциони лист из члана 65. овог статута регионалне коморе воде и помоћне листове са осталим подацима о члановима.  Регионалне коморе дужне су да воде и евиденцију следећих података:  – подаци о упису и испису из Именика Коморе;  – подаци о издавању, продужавању и одузимању Лиценце;  – подаци о изреченим дисциплинским мерама члановима Коморе у првостепеном поступку;  – подаци о накнадама за упис у Именик и накнадама о месечној чланарини.  Комора је дужна да води и евиденцију следећих података:  – подаци о изреченим дисциплинским мерама члановима Коморе у другостепеном поступку;  – подаци о накнадама за издавање Лиценце.  СВИ ПОДАЦИ ИЗ ИМЕНИКА ЧЛАНОВА КОМОРЕ, УКЉУЧУЈУЋИ И ПОДАТКЕ О ИЗДАТИМ, ОБНОВЉЕНИМ И ОДУЗЕТИМ ЛИЦЕНЦАМА СУ ЈАВНО ДОСТУПНИ НА ЗВАНИЧНОЈ ИНТЕРНЕТ СТРАНИЦИ КОМОРЕ, ОСИМ ПОДАТАКА ЧИЈЕ ОБЈАВЉИВАЊЕ НИЈЕ У СКЛАДУ СА ЗАКОНОМ О ЗАШТИТИ ПОДАТАКА О ЛИЧНОСТИ.  ПОДАТКЕ ИЗ СТАВА 4. ОВОГ ЧЛАНА, КОМОРА ОБЈАВЉУЈУ НА СВОЈОЈ ЗВАНИЧНОЈ ИНТЕРНЕТ СТРАНИЦИ У РОКУ ОД 2 РАДНА ДАНА ОД ИЗДАВАЊА РЕШЕЊА ЗА УПИС, ОДНОСНО ИЗМЕНУ ПОДАТАКА У ИМЕНИК КОМОРЕ. | |
| 1. **АНАЛИЗА ЕФЕКАТА ПРЕПОРУКЕ (АЕП)** | |
| У току 2016. године поднет 1286 захтева за Издавање лиценце Лекара.  Директан утрошак спровођења овог поступка за привредне субекте на годишњем нивоу износио је 4.242.938,70 РСД, што је еквивалентно износу од 34.886,31 ЕУР по средњем курсу Народне банке Србије за 2017. годину и представља укупан административни трошак привреде на годишњем нивоу за спровођење овог поступка.  Усвајање и примена препорука, односно поједностављење поступка ће донети привредним субјектима годишње директне уштеде од 1.086.683,49 РСД или 8.934,93 ЕУР.  Ове уштеде износе 25,61% укупних директних трошкова привредних субјеката у поступку. | |